Kirsten Brosbøl (S), 2007-05-10:
Problemerne er stigende, og indsatsen er utilstrækkelig.
Vi kan ikke acceptere, at søer udsættes for den lidelse og smerte, som skuldersår er.
Søer er ikke en maskine, der laver smågrise.
Det er levende væsener, som skal behandles ordentligt og ikke udsættes for så store lidelser bare på grund af et krav om produktivitet.
Vi har siden 2001 haft det videnskabelige grundlag for at gøre noget ved problemerne.
Der er da også taget en række initiativer om informationskampagner fra erhvervets side osv., men den hidtidige indsats har altovervejende været præget af frivillighed, og vi ser altså nu det helt klare bevis på, at det ikke virker.
Stigningen i anmeldelser af alvorlige skuldersår, altså der, hvor de har udviklet sig til åbne sår og somme tider helt ind til knoglen, har været voldsom.
Fra 2005 til 2006 steg tallet fra 25 til 335 anmeldelser, og det er desværre nok kun toppen af isbjerget.
Branchen har på den baggrund selv taget et initiativ til en tipunktsplan og en handleplan, og det er selvfølgelig fint og positivt, og det hilser vi også velkommen.
Spørgsmålet er bare, hvad effekten vil være, og man kan sige, at de her informationskampagner i hvert fald ikke hidtil har vist sig at have den helt store effekt på længere sigt.
Vi mener også, at det er for lidt og for sent.
Der skal mere til, og det er det, vi lægger op til med det her beslutningsforslag.
Først og fremmest er det forebyggelsen, der er afgørende, og her er det altså, at vi foreslår dels et blødt underlag til søerne, som kan være gummimåtter, hvilket vi har været lidt inde på, dels skal der samtidig være tilstrækkeligt med sygestier.
Der ved vi jo, at den hidtidige formulering, som netop hedder tilstrækkelig, ikke har vist sig at holde stik, fordi der også i kontrollerne netop er mange eksempler på, at der ikke er tilstrækkeligt med sygestier, og det er selvfølgelig fuldstændig uacceptabelt.
Derfor foreslår vi også, at der sættes en opfølgende kontrol i gang over for de besætninger, som har problemerne.
Der, hvor anmeldelserne er, skal der følges op fra kontrollens side, samtidig med at dyrlægerne også skal tjekkes for det ansvar, de har for at anmelde de besætninger, hvor der er problemer med skuldersår.
Problemet med de områder er jo, at vi sådan set ikke ved, hvad baggrunden for den udvikling er, andet end at vi har fået nogle antydninger af, at det netop kan være, fordi man har problemer med skuldersår og derfor i stedet for at sende dem på slagteri herhjemme vælger enten at sende dem til Tyskland, hvor de ikke har samme kontrol med skuldersårene på slagterierne, eller sende dem til destruktion.
Det synes vi er en dybt bekymrende udvikling, sådan set både for erhvervet selv og for os, som er meget optaget af dyrevelfærd.
Derfor foreslår vi også samlestederne, at der bliver mere kontrol, og jeg hører også, at ministeren er positiv over for, at der kommer mere kontrol i forhold til samlestederne og også i forhold til destruktion.
Der har jo også været rejst en række problemer i forhold til, om man nu kan tjekke det, og vi vil altså gerne have ministeren til at undersøge, hvordan man kan lave en sådan kontrol, for vi mener, at det er meget relevant også mere generelt at have en viden om, hvorfor flere og flere søer bliver sendt til destruktion.
Det tyder jo i alt fald på, at der er nogle problemer her, og det vil være meget nyttigt at vide, hvad de består i.
Endelig vil vi også gerne have undersøgt, om der kan laves en klippekortordning for de producenter, som gentagne gange har fået anmeldelser eller domme for skuldersår.
Vi har jo diskuteret en klippekortordning på andre områder og netop nu på dyretransportområdet.
Vi synes sådan set, at det er noget, man bør overveje, også i forhold til de besætninger, hvor der er problemer med de her meget grove overtrædelser af dyrevelfærdsloven i forhold til skuldersår.
Der er altså en bred vifte af konkrete og konstruktive bud på, hvad der kan gøres for at komme skuldersårene til livs, og Socialdemokraterne er selvfølgelig åbne over for, at andre partier måtte have andre bud på, hvad der kunne være godt i den her forbindelse, og vi er selvfølgelig glade for, at Venstre og nu også ministeren har tilkendegivet, at man er åben over for det, vi her lægger frem.
Vi synes, at der er behov for nogle konkrete bud.
Vi har hørt nok snak og nok gode tilkendegivelser, men nu er der altså behov for handling.
Det er det, der kommer på baggrund af det her beslutningsforslag.